Tweelingboetie sterf ná spelery in karDie motor waarin die seuntjie doodgebrand het. Foto’s verskaf. ŉ Driejarige seuntjie is dood nadat hy en sy tweelingboetie by ŉ huis in Limpopo in ŉ stilstaande motor gespeel het. Charl Blake, eienaar van Life24 Ambulance Service, het Dinsdag aan Maroela Media gesê die voorval het Vrydag omstreeks 14:30 in die Moganyaka-nedersetting tussen Marble Hall en Groblersdal plaasgevind. “Na wat verneem word, was die seuntjies in hul 91-jarige ouma se sorg terwyl hul ouers by die werk was,” het Blake gesê. Die seuntjies het in ŉ stilstaande motor by die ouma se huis gespeel. Sy is in ŉ stadium in die huis in terwyl die seuntjies verder gespeel het. “Een van die boeties het op die agterste sitplek aan die slaap geraak voordat die brand ontstaan het.” Daar word vermoed dat die ander boetie glo met vuurhoutjies gespeel het, waarna die brand ontstaan het terwyl albei boeties binne die motor was. Die boetie wat op die agterste sitplek geslaap het, het in die brand omgekom en is op die toneel dood verklaar. Sy boetie het brandwonde aan sy regterarm opgedoen en is vir rookinaseming behandel. ŉ Gedeelte van die ouma se huis het ook afgebrand. Life24 het die seuntjie gratis na ŉ hospitaal in Groblersdal vervoer aangesien die familie nie ŉ mediese fonds het nie. Konst. Boitumelo Matlala, polisiewoordvoerder, het aan Maroela Media gesê inwoners het die brand opgemerk en self in bedwang gebring. Die polisie doen ŉ geregtelike doodsondersoek. ‘n Gedeelte van die ouma se huis het ook gebrand.